Polisielid as nuwe ‘Idols’-wenner gekroonAo. Thapelo Molomo en Bheki Cele. Molomo is as die wenner van ‘Idols’ aangewys. (Foto: SAPD) ŉ 29-jarige berader en sielkundige by die Brits-polisiestasie in Noordwes is Sondagaand as die wenner van Idols aangewys. Ao. Thapelo Molomo, oorspronklik van Mokopane in Limpopo, word deur die polisie as ŉ “baken van hoop” beskryf vir talle polisiebeamptes wat elke dag deur sielkundig-maatskaplike uitdagings in die gesig gestaar word. “Hy het aan duisende beamptes bewys dat harde werk, vasberadenheid en deursettingsvermoë die fondament van ŉ suksesvolle mens is,” het polisieminister Bheki Cele oor Molomo se prestasie gesê. Cele het die geleentheid bygewoon en Molomo se blad op die verhoog geskud. “Ons is trots op hom en wens hom die beste toe. Ons kan nie wag om hom terug op kantoor te hê waar hy ons mans en vroue in blou dien nie.” Molomo het sy loopbaan in die polisie as ŉ intern in die sielkundigedienste-eenheid begin en is later as traumaberader aangestel. Hy is ŉ geregistreerde berader en het ŉ BA-honneursgraad in sielkunde.